b'\n_START_ARTICLE_\nV\xc3\xa6rdikonservatisme\n_START_PARAGRAPH_\nV\xc3\xa6rdikonservatisme er den opfattelse, at samfundet b\xc3\xb8r bevare og forst\xc3\xa6rke en vis etik, som man anser for n\xc3\xb8dvendige for at opretholde et godt samfund._NEWLINE_V\xc3\xa6rdikonservative mener ofte, at Vestens kristne etik b\xc3\xb8r v\xc3\xa6re vejledende i samfundet. V\xc3\xa6rdikonservative tager afstand til s\xc3\xa5vel socialismens kollektive l\xc3\xb8sninger som til liberalismens dyrkelse af individualismen.\n_START_SECTION_\nOprindelse\n_START_PARAGRAPH_\nOrdet "v\xc3\xa4rdekonservatism" blev anvendt af den svenske juraprofessor og forfatter Stig Str\xc3\xb6mholm i hans bog K\xc3\xa4mpande Konservatism (1971) til at markere skillelinjen mellem en ideologisk konservatisme og s\xc3\xa5kaldt strukturkonservatisme (status quo-konservatisme). I 1975 beskrev den tyske socialdemokratiske politiker Erhard Eppler begrebet Wertkonservatismus i sin bog "Ende oder Wende", hvor han definerede det som en politik som \xc3\xb8nsker at bevare naturen, et humant og omsorgsfuldt samfund, og individets v\xc3\xa6rdi og v\xc3\xa6rdighed.\n_START_SECTION_\nDansk v\xc3\xa6rdikonservatisme\n_START_PARAGRAPH_\nDen s\xc3\xa5kaldte R\xc3\xb8nshovedgruppe, der best\xc3\xa5r af en r\xc3\xa6kke forfattere, forskere, pr\xc3\xa6ster, skribenter, debatt\xc3\xb8rer og h\xc3\xb8jskolefolk, er if\xc3\xb8lge stifteren Thue Kj\xc3\xa6rhus et v\xc3\xa6rdikonservativt projekt._NEWLINE_Ligeledes har den danske politiker Naser Khader bekendt sig som v\xc3\xa6rdikonservativ.'